মহানবীর (সা.) রওজা জিয়ারতে নতুন নিয়ম
মদিনার মসজিদে নববিতে মহানবীর (সা.) রওজা শরিফ জিয়ারতে নতুন নিয়ম করেছে সৌদি আরব। 







দেশটির হজ ও ওমরাহ মন্ত্রণালয় জানিয়েছে, এখন থেকে একজন মুসলিম বছরে একবারের বেশি মহানবীর (সা.) রওজা শরিফে যেতে পারবেন না।  গালফ নিউজ ও সিয়াসাত ডেইলির প্রতিবেদনে এ তথ্য জানা গেছে। 




সৌদির হজ ও ওমরাহ মন্ত্রণালয়ের বিবৃতিতে বলা হয়েছে, কোনো মুসলিম শেষবার ভ্রমণের ৩৬৫ দিন পর আবার মহানবীর (সা) রওজা শরিফে যাওয়ার আবেদন করতে পারবেন। 
এ জন্য নুসুক বা তাওয়াক্কালনা অ্যাপের মাধ্যমে ভ্রমণপ্রত্যাশীদের এই আবেদন করতে হবে। সে সঙ্গে নিশ্চিত করতে হবে যে ভ্রমণের আবেদনকারী করোনায় আক্রান্ত নন এবং করোনা রোগীর সংস্পর্শে আসেননি।
মদিনার মসজিদে নববীতে হজরত মোহাম্মদের (সা.) সমাধি (রওজা মোবারক)। মক্কায় ইসলামের পবিত্রতম স্থান কাবা শরিফে হজ বা ওমরাহ শেষে মুসলমানরা এ স্থানে যান। তবে মহানবীর (সা.) রওজা জিয়ারত এবং সেখানে প্রার্থনা করতে ইচ্ছুক মুসলিম উপাসকদের সেখানে যাওয়ার আগে সরকারি অনুমতি নিতে হবে।
এদিকে সৌদি সরকারের এমন ঘোষণায় সোশ্যাল মিডিয়ায় অনেককে ক্ষোভ প্রকাশ করতে দেখা গেছে। তারা বলছেন, অনেকেই বছরে কয়েকবার ওমরাহ পালন করতে যান, এ নিয়ম কার্যকর হলে তারা মহানবীর (সা.) রওজা জিয়ারতের সুযোগ পাবেন না।

মদিনার মসজিদে নববিতে মহানবীর (সা.) রওজা শরিফ জিয়ারতে নতুন নিয়ম করেছে সৌদি আরব।